Търговците временно да не плащат тротоарно право и наеми в София предлага кметът Отделението , което се открива във Втора градска болница , е резервно и засега няма да бъдат приемани болни , каза Фандъкова Ще предложа търговците в София да не плащат тротоарно право и общински наем , докато не работят заради мерките срещу разпространението на коронавируса . Това каза по bTV кметът на София Йорданка Фандъкова . Решение за това облекчение обаче трябва да вземе Столичният общински съвет ( СОС ) , напомни кметът . Фандъкова обясни и за други мерки , които взима местната власт в града . Отпада синята и зелената зона в София . Хората , които работят в центъра , да ползват автомобилите си и да ограничат ползването на градския транспорт , призова Фандъкова . От днес стартира нова програма на Столична община , която ще обслужва хора под карантина . Линията ще се обслужва от добре оборудвани и защитени лица . Спират се плановите ремонти на Софийска вода и ЧЕЗ . Ще се осъществяват само аварийни ремонти . Продължава дезинфекцията на градския транспорт . Автомобилите се хигиенизират два пъти дневно . Повече от три пъти е намалял пътникопотокът с метрото само за вчерашния ден . „ Аз съм привърженик на строгите мерки “ , заяви Йорданка Фандъкова . Кметът коментира и напрежението във Втора градска болница в София , която беше преструктурирана в инфекциозно лечебно заведение за прием на болни от коронавирус . Стигна се до масови оставки на медици от болницата , които се оплакват от липсата на информация , на предпазни облекла и на апаратура за лечение на болни с коронавирус . „ Няма да се приемат болни с коронавирус във Втора градска болница , докато няма необходимото оборудване и персонал “ , каза кметът на София „ Работата е доброволна . Това са опитни лекари и аз разбирам тяхното притеснение . Нужно е директорът на болницата да направи всичко , за да получат те необходимата информация “ , коментира още кметът на София . Фандъкова уточни , че е гарантирала на ръководството на болницата , че няма да има проблем с финансирането . Столичната община чрез бюджета си ще покрие всички разходи на болницата във всеки един момент . Всички необходими защитни средства и необходимата апаратура ще бъдат получени в рамките на дните , в които тече подготовката на болницата за прием на болни от коронавирус . " Разчитам на лекари , сестри и санитари , които биха пожелали да работят . Тези , които имат желание , биха могли да се включат в тази най - важна за живота и здравето на хората задача . Всички нещо ще загубим в тази ситуация . Очакваме финансова криза , а болниците са търговски дружества . Нека се съсредоточим върху най - важната задача – да се справим с това тежко предизвикателство , в което трябва да се включим всички " , каза столичният кмет . „ Отново ще бъде обяснено на хората , но те само трябва да вземат своето решение . Отделението , което се открива във Втора градска болница , е резервно отделение . Засега няма да бъдат приемани болни . Планът е болните да бъдат лекувани в „ Пирогов “ и ВМА . Надявам се днес да обяснят на хората ситуацията и който има желание да остане да работи “ , посочи Йорданка Фандъкова .